“น้ำมัน-ทองคำ” ปิดลบ รับข่าว “รัสเซีย” ถอนกำลังทหารจากชายแดน “ยูเครน”
น้ำมัน WTI – BRENT รวมถึงราคาทองคำปิดปรับตัวลดลง หลังตลาดคลายวิตกความตึงเครียดรัสเซีย-ยูเครน หลังรัสเซียถอนกำลังทหารบางส่วนในพื้นที่ชายแดนที่ติดกับยูเครน
น้ำมัน WTI – BRENT รวมถึงราคาทองคำปิดปรับตัวลดลง หลังตลาดคลายวิตกความตึงเครียดรัสเซีย-ยูเครน หลังรัสเซียถอนกำลังทหารบางส่วนในพื้นที่ชายแดนที่ติดกับยูเครน
16 ก.พ. 2565

ผู้สื่อข่าวรายงานว่า สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงในวันอังคาร (15 ก.พ.) หลังมีรายงานข่าวว่า รัสเซียได้ถอนกำลังทหารบางส่วนที่ประจำการในพื้นที่ชายแดนที่ติดกับยูเครนกลับสู่ฐานทัพในประเทศ ซึ่งได้ช่วยคลายความวิตกในตลาดเกี่ยวกับความขัดแย้งระหว่างรัสเซียและชาติตะวันตก
ทั้งนี้ สัญญาน้ำมันดิบ WTI ส่งมอบเดือนมี.ค. ร่วงลง 3.39 ดอลลาร์ หรือ 3.6% ปิดที่ 92.07 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนเม.ย. ร่วงลง 3.2 ดอลลาร์ หรือ 3.3% ปิดที่ 93.28 ดอลลาร์/บาร์เรล
โดยก่อนหน้านี้ ราคาน้ำมันพุ่งขึ้นเหนือระดับ 95 ดอลลาร์ทำสถิติสูงสุดในรอบกว่า 7 ปี ท่ามกลางความกังวลที่ว่า สหรัฐและชาติตะวันตกอาจคว่ำบาตรรัสเซีย หากมีการโจมตียูเครน ซึ่งจะส่งผลกระทบต่อการส่งออกน้ำมันจากรัสเซีย
ด้านเจ้าหน้าที่รัฐบาลยูเครนได้เรียกร้องในวันอังคารให้มีความพยายามทางการทูตมากขึ้นเพื่อลดความตึงเครียดระหว่างยูเครนและรัสเซีย
ขณะที่บรรดานักลงทุนยังคงจับตาความคืบหน้าในการเจรจาข้อตกลงนิวเคลียร์อิหร่าน ซึ่งอาจปูทางให้อิหร่านกลับมาส่งออกน้ำมันสู่ตลาดโลก
ทั้งนี้ ชาติมหาอำนาจและอิหร่านได้กลับมาเจรจาข้อตกลงนิวเคลียร์ที่กรุงเวียนนา ขณะที่สหรัฐได้เข้าร่วมการเจรจาดังกล่าวทางอ้อม หลังจากที่อดีตประธานาธิบดีโดนัลด์ ทรัมป์ ประกาศถอนตัวจากการเจรจาในปี 2561
นอกจากนี้ บรรดาเทรดเดอร์จะรอการเปิดเผยข้อมูลสต็อกน้ำมันดิบจากสำนักงานสารสนเทศด้านการพลังงาน (EIA) ของรัฐบาลสหรัฐ ซึ่งจะเปิดเผยในวันพุธนี้ โดยนักวิเคราะห์ที่ได้รับการสำรวจโดยเอสแอนด์พี โกลบอล แพลทส์คาดว่า สต็อกน้ำมันดิบของสหรัฐอาจจะลดลง 200,000 บาร์เรลในสัปดาห์ที่สิ้นสุดวันที่ 11 ก.พ.
พร้อมกันนี้ สัญญาทองคำตลาดนิวยอร์กปิดลดลงในวันอังคาร (15 ก.พ.) เนื่องจากนักลงทุนคลายความวิตกเกี่ยวกับความตึงเครียดระหว่างรัสเซียและยูเครน หลังมีรายงานข่าวว่า รัสเซียได้สั่งถอนทหารบางส่วนออกจากพื้นที่ชายแดนที่ติดกับยูเครนให้เดินทางกลับสู่ฐานทัพในประเทศ
ทั้งนี้ สัญญาทองคำตลาด COMEX (Commodity Exchange) ส่งมอบเดือนเม.ย. ลดลง 13.2 ดอลลาร์ หรือ 0.71% ปิดที่ 1,856.2  ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 50.6 เซนต์ หรือ 2.12% ปิดที่ 23.342 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 7.6 ดอลลาร์ หรือ 0.74% ปิดที่ 1,020.4 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 93.70 ดอลลาร์ หรือ 4% ปิดที่ 2,252.30 ดอลลาร์/ออนซ์
โดยนักลงทุนเทขายสัญญาทองคำซึ่งเป็นสินทรัพย์ปลอดภัย หลังตลาดคลายกังวลเกี่ยวกับความตึงเครียดระหว่างรัสเซียและยูเครน หลังจากที่กระทรวงกลาโหมของรัสเซียเปิดเผยว่าได้สั่งถอนทหารบางส่วนจากชายแดนที่ติดกับยูเครนกลับสู่ฐานทัพในประเทศ
อย่างไรก็ตาม ราคาทองได้ลดช่วงติดลบลงบางส่วน โดยนักลงทุนเข้าซื้อสัญญาทองเพื่อประกันความเสี่ยงจากเงินเฟ้อ หลังกระทรวงแรงงานสหรัฐเปิดเผยในวันอังคารว่า ดัชนีราคาผู้ผลิต (PPI) ซึ่งเป็นมาตรวัดเงินเฟ้อจากการใช้จ่ายของผู้ผลิต พุ่งขึ้น 9.7% ในเดือนม.ค. เมื่อเทียบรายปี สูงกว่าที่นักวิเคราะห์คาดการณ์ที่ระดับ 9.1% หลังจากดีดตัวขึ้น 9.8% ในเดือนธ.ค.
นอกจากนี้ สัญญาทองคำยังได้แรงหนุนจากการที่ธนาคารกลางสหรัฐ (เฟด) สาขานิวยอร์ก เปิดเผยดัชนีภาคการผลิต (Empire State Index) ปรับตัวขึ้นสู่ระดับ 3.1 ในเดือนก.พ. แต่ต่ำกว่าที่นักวิเคราะห์คาดการณ์ที่ระดับ 11.0 จากระดับ -0.7 ในเดือนม.ค.